22.6.2023
SL
Uradni list Evropske unije
C 221/1
IV (Informacije)
INFORMACIJE INSTITUCIJ, ORGANOV, URADOV IN AGENCIJ EVROPSKE UNIJE
EVROPSKI PARLAMENT PLENARNA SEJA 69.
ZASEDANJA KONFERENCE ODBOROV PARLAMENTOV ZA ZADEVE UNIJE (COSAC) Stockholm, 14.–16. maj 2023 Prispevek z 69. zasedanja COSAC (2023/C 221/01)
Ukrajina
(1)
COSAC pozdravlja takojšnjo podporo in neomajno solidarnost mednarodne skupnosti Ukrajini od februarja 2022, ko je Rusija neizzvano in neupravičeno vojaško agresijo proti Ukrajini razširila na obsežno invazijo, ter močno enotnost, ki jo je v zvezi s tem pokazala Evropska unija.
(2)
COSAC poziva EU in njene države članice, naj Ukrajini še naprej zagotavljajo politično, finančno, tehnično, vojaško in humanitarno pomoč, pri tem pa spoštujejo poseben značaj varnostne in obrambne politike nekaterih držav članic.
COSAC priznava stalne varnostne grožnje v črnomorski regiji in prispeva h krepitvi družbene odpornosti v Republiki Moldaviji.
(3)
COSAC najostreje obsoja obsežno rusko invazijo na Ukrajino, ki je očitna kršitev Ustanovne listine Združenih narodov.
Obsoja tudi vpletenost Belorusije v rusko vojaško agresijo.
COSAC poudarja, da je politika sankcij EU še vedno učinkovit odvračilni ukrep proti Rusiji in Belorusiji.
(4)
COSAC potrjuje, da neomajno podpira neodvisnost, suverenost in ozemeljsko nedotakljivost Ukrajine v okviru njenih mednarodno priznanih meja.
(5)
COSAC ponovno poudarja prispevek 68. zasedanja COSAC v Pragi in poziva k takojšnji in brezpogojni ustavitvi ruskih nezakonitih vojaških akcij ter umiku vseh ruskih sil in vojaške opreme z ukrajinskega ozemlja.
(6)
COSAC poudarja pomen resolucije Generalne skupščine ZN o načelih Ustanovne listine Združenih narodov, ki poudarja celovit, pravičen in trajen mir, ob polnem spoštovanju neodvisnosti in ozemeljske suverenosti Ukrajine.
(7)
COSAC pozdravlja in podpira delo vseh akterjev, ki prispevajo k obnovi, okrevanju in ponovni izgradnji Ukrajine.
COSAC pozdravlja delo, ki poteka v zvezi z uporabo zamrznjenih in imobiliziranih ruskih sredstev za pomoč pri obnovi Ukrajine.
(8)
COSAC poziva vse zadevne akterje, naj vidik enakosti spolov vključijo v vsa prizadevanja za obnovo, mir in varnost.